ΓΡΑΠΤΗ ΕΡΩΤΗΣΗ E-3057/97 υποβολή: Amedeo Amadeo (NI) προς την Επιτροπή (2 Οκτωβρίου 1997)

Θέμα: Μεταρρύθμιση στον τομέα του καπνού

Η ερώτηση αφορά την « Έκθεση της Επιτροπής προς το Συμβούλιο σχετικά με την κοινή οργάνωση της αγοράς του ακατέργαστου καπνού» (έγγρ. COM(96) 0554 τελικό). Η έκθεση της Επιτροπής εξετάζει δύο θεμελιώδεις επιλογές για το μέλλον του τομέα του καπνού στην Κοινότητα πριν καταλήξει ότι η ενίσχυση στην καπνοκαλλιέργεια δεν πρόκειται να αρθεί μεσοπρόθεσμα αλλά θα μεταρρυθμιστεί στο σύνολό της. Οι προτεινόμενες μεταρρυθμίσεις αφορούν τροποποίηση στις πριμοδοτήσεις που στοχεύουν στην προώθηση της παραγωγής καπνού βελτιωμένης ποιότητας (με χαμηλή περιεκτικότητα σε πίσσα) και στη θέσπιση συστήματος εξαγοράς των ποσοστώσεων το οποίο θα επιτρέψει στους καπνοκαλλιεργητές να παύσουν την παραγωγή, μειώνοντας με τον τρόπο αυτό τον συνολικό όγκο των ποσοστώσεων του καπνού στην Κοινότητα.

Μολονότι αναγνωρίζεται η εμφανής αντίθεση που υπάρχει ανάμεσα στην κοινοτική πολιτική, η οποία στοχεύει στη μείωση της κατανάλωσης καπνού, και στις ενέργειες που γίνονται παράλληλα για την στήριξη της παραγωγής ακατέργαστου καπνού, στην έκθεση τονίζεται ότι η κατάργηση των ενισχύσεων στους καπνοπαραγωγούς θα οδηγούσε στην παύση της παραγωγής ακατέργαστου καπνού στην ΕΕ με σοβαρές συνέπειες για το μέλλον 200.000 απασχολήσεων που συνδέονται με τους τομείς παραγωγής και μεταποίησης του καπνού (170.000 και 30.000, αντιστοίχως). Επίσης, το 80% του εισοδήματος των ευρωπαίων καπνοπαραγωγών - εκ των οποίων 70.000 βρίσκονται στην Ελλάδα (52%) και 40.000 στην Ιταλία - επιδοτείται από την Κοινότητα.

Στο πλαίσιο αυτό, ζητούμε να συνοδεύονται τα πιθανά μέτρα για την εγκατάλειψη της καλλιέργειας από σαφείς υποδείξεις σε ό,τι αφορά εναλλακτικές γεωργικές δραστηριότητες για τη μετατροπή της καλλιέργειας στις εκτάσεις καπνοπαραγωγής, να δημιουργηθούν δηλαδή οι απαραίτητες προϋποθέσεις για την προβολή μη αγροτικών δραστηριοτήτων στο πλαίσιο μίας ισόρροπης και βαθμιαίας ανάπτυξης των αγροτικών γαιών.

Απάντηση του κ. Fischler εξ ονόματος της Επιτροπής (21 Οκτωβρίου 1997)

Ως προς την ερώτηση του αξιότιμου μέλους του Κοινοβουλίου σχετικά με τις εναλλακτικές γεωργικές δραστηριότητες για τους παραγωγούς που εγκαταλείπουν την καπνοκαλλιέργεια, πρόθεση της Επιτροπής είναι να τονίσει ότι οι προτάσεις της αφορούν μόνον εκείνους που αποφασίζουν εθελοντικά να εγκαταλείψουν τον τομέα, κυρίως εξαιτίας της δυσκολίας τους να παρακολουθήσουν τις εξελίξεις της αγοράς. Συνεπώς, εξαιρουμένης της αναγκαστικής εγκατάλειψης του τομέα, η διαμόρφωση των επιλογών του κάθε παραγωγού δεν ανήκει στη δικαιοδοσία της Επιτροπής.

Ωστόσο, στην έκθεσή της, η Επιτροπή πρότεινε συνοδευτικά μέτρα ώστε να ενισχύσει εκείνους που αποφάσισαν εθελοντικά να εγκαταλείψουν την καπνοκαλλιέργεια.

Κύριο μέλημα των συνοδευτικών μέτρων θα πρέπει να αποτελέσει η προώθηση των στρατηγικών προγραμμάτων τοπικής ανάπτυξης που στρέφουν τους παραγωγούς σε άλλες δραστηριότητες. Τα προγράμματα αυτά θα πρέπει να καταρτιστούν στο πλησιέστερο προς τις υπό εξέταση περιοχές επίπεδο. Θα πρέπει να προσεγγίσουν τους άμεσα ενδιαφερόμενους και, κυρίως, τις οργανώσεις καπνοπαραγωγών. Τα προγράμματα αυτά θα πρέπει να προωθούν μια ολοκληρωμένη αναπτυξιακή προσέγγιση, όπως συμβαίνει σήμερα με τα αναπτυξιακά προγράμματα που χρηματοδοτούνται από τα διαρθρωτικά ταμεία και αφορούν τις περιοχές του στόχου 1 ή 5β.